《书米元晖写苏黄秦赠元章诗卷后》
宋代·释居简

南宫逸迹直欲飞，元祐诸老尝品题。新生之犊未易控，仲由未见孔子时。

绍兴天子纡宸思，诏写前朝断碑字。缜密中藏轩豁意，乡党篇中见孔子。

坡仙滑稽肆吟谑，独与黄秦细商略。平原太守锥画沙，柳家新样元和脚。

颜筋柳骨人不知，有子夜半亲传衣。换鹅风味超凡调，换羊更索坡仙笑。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。